b'\n_START_ARTICLE_\nNaravoslovna u\xc4\x8dna pot\n_START_PARAGRAPH_\nNaravoslovna u\xc4\x8dna pot je pe\xc5\xa1pot, speljana po gozdni, travnati ali grmi\xc4\x8devnati pokrajini in je namenjena naravoslovnemu izobra\xc5\xbeevanju, spoznavanju gozdnih rastlin, \xc5\xbeivali, gozdarstva, tradicionalnih obrti in naravnih pojavov in je lahko opredeljena kot geolo\xc5\xa1ka, gozdna, botani\xc4\x8dna, parkovna in podobno. Najprej so se pojavile gozdne u\xc4\x8dne poti, ki so nastale v industrijskih dr\xc5\xbeavah zahodne Evrope, v Sloveniji pa so se za\xc4\x8dele pojavljati po letu 1974. Tovrstne pe\xc5\xa1poti so navadno dolge nekaj kilometrov, lahko dostopne in namenjene sprehajalcem. Opremljene so s tablami, na katerih so komentarji o geolo\xc5\xa1kih, \xc5\xbeivalskih in rastlinskih zanimivostih. Po evidenci Zavoda za gozdove Slovenije je v Sloveniji 91 poti, ki so uvr\xc5\xa1\xc4\x8dene med u\xc4\x8dne poti z gozdno tematiko. ZGS upravlja 47 poti in soupravlja 6 poti.\n_START_SECTION_\nUporaba in ved\xc3\xaanje\n_START_PARAGRAPH_\nPodro\xc4\x8dje svobodnega prehoda pohodnih poti preko zemlji\xc5\xa1\xc4\x8d obravnava Strasbour\xc5\xa1ka deklaracija Evropske popotni\xc5\xa1ke zveze. V njej je zapisano, da si 28 dr\xc5\xbeav \xc4\x8dlanic EU prizadeva za svobodno gibanje po tematskih pohodnih poteh bodisi po javnih ali zasebnih zemlji\xc5\xa1\xc4\x8dih. S tem se ohranja temeljna svoboda in pravica po gibanju v naravnem okolju. V slovenski zakonodaji se prvenstveno uporabljajo dolo\xc4\x8dila Zakona o planinskih poteh (Ur. l. RS, \xc5\xa1t. 61/2007), ki dolo\xc4\x8da javnost planinskih poti ter njihovo za\xc5\xa1\xc4\x8dito, hkrati pa predstavlja za\xc5\xa1\xc4\x8dito markacij, smernih tabel in dolo\xc4\x8da skrbni\xc5\xa1tvo nad potmi in se ga smiselno uporablja tudi za tematske poti._NEWLINE_Uporabnik je dol\xc5\xbean tematsko pot uporabljati tako, da se zaradi njegove hoje po njej ter na in ob zemlji\xc5\xa1\xc4\x8du, preko katerega pot poteka, in na drugih nepremi\xc4\x8dninah ter na favni in flori ob njej ne dela \xc5\xa1kode ter ogro\xc5\xbea drugih uporabnikov. Uporabniki uporabljajo tematske poti na lastno odgovornost!'